# החדר שבו הכל התחיל
היום, כמדי שנה ב־24 באוקטובר, אנו מציינים את צאתו לאור של אחד הספרים המשפיעים ביותר בדברי ימי הפמיניזם העולמי: ״חדר משלך״ מאת וירג׳יניה וולף. הספר, שראה אור בשנת 1929, מבוסס על שתי הרצאות שנשאה וולף בקולג׳ים לנשים בקיימברידג׳. אחד הרעיונות המרכזיים של הספר הוא שאישה זקוקה לעצמאות כלכלית ולמרחב יצירה כדי לכתוב יצירה בעלת משמעות. אז לכבוד יום ההולדת ליצירה חשובה זו, החלטנו להמליץ לכם על שלושה ספרי פרוזה בעלי משמעות שנכתבו מאז, על נשים ובידי נשים. כל אחד מהם נכתב בתקופה אחרת לגמרי, ומאיר בדרכים שונות את הרעיון של להיות אישה בעולם. אולי הם נכתבו בחדרים משלהן, בין אם אלו חדרים של ממש או חדרים מדומיינים של התודעה ושל הרוח.

# 1. פעמון הזכוכית // סילביה פלאת
בשנת 1963 ראה אור ״פעמון הזכוכית״, ומאותו רגע ואילך נקרא בידי אינספור נשים ברחבי העולם. הוא מביא את סיפורה של אסתר, הנוסעת להתמחות זוהרת במגזין אופנה בניו יורק. אלא שאסתר אינה פורחת לאור הצלחותיה. היא חווה את העיר, האירועים והאנשים באופן שלילי ומצבה הנפשי הולך ומדרדר. אחד הגורמים לדיכאון עבורה הוא הפער בין השאיפות שלה לחיים ובין מה שהחברה הציעה אז כאופציות עבור אישה צעירה: בחירה עגומה בין קריירה ״נשית״ דוגמת קצרנות, ובין חיים כעקרת בית. הספר היפה הזה התקבע כמעט כטקס מעבר עבור כל נערה או אישה צעירה שחווה את העולם כמקום מורכב ומאיים.

# 2. סיפורה של שפחה // מרגרט אטווד
״סיפורה של שפחה״, שתורגם גם כ״מעשה השפחה״, ראה אור לפני ארבעים שנה. העיבוד לסדרה טלוויזיונית, לצד התאוצה שתפסו מדי השפחה האדומים-לבנים במחאות של נשים בארץ ובעולם, הציפו אותו בשנים האחרונות בתודעה הציבורית. העלילה מציגה דיסטופיה מגדרית שמשקפת את הפחדים האיומים ביותר שלנו, עולם שבו נשים פוריות משועבדות לבעלי הכוח, ומשמשות להן מעין פונדקאיות כנגד רצונן. כאשר יצא הספר, הביקורות הכירו בו כסוג של גרסה פמיניסטית ל-״1984״ של ג׳ורג׳ אורוול, כאשר את שניהם מוביל הרעיון של הסיוט שמתגשם. במקרה הזה, זהו סיוט נשי מובהק.

# 3. הצמחונית // האן קאנג
״הצמחונית״ זכה לתשומת לב רבה בשנה האחרונה, לאחר שהמחברת שלו, הסופרת הדרום קוריאנית האן קאנג, זכתה בפרס נובל לשנת 2024. הוא מגולל את סיפורה של אישה נשואה ומשועממת. עקב חלום בלהות שחלמה באחד הלילות, היא מודיעה לפתע לבעלה שהחליטה להיות צמחונית. לנו זה נשמע זניח, אבל בתרבות שבה היא חיה, מדובר בהחלטה קיצונית שמביאה לרצף דרמטי של התרחשויות בנישואיה ובמשפחתה. גם אם זו אינה יצירה פמיניסטית מובהקת, הבחירה של הגיבורה לערער על המוסכמות ולעשות עם גופה כרצונה, יוצרת אלגוריה יפה על האלימות החברתית המובנית שמופנית כלפי גופן של נשים.

ההנחה השבועית למנויי המגזין ספרי מקור עכשיו ב-20% הנחה עם קוד קופון: MAKOR *בתוקף עד 31.10.2025
לרכישה באתר

# שיר לשבת
״שאינם יודעים לשאול״, מתוך הספר ״שירים שימושיים״ מאת דוד אבידן.

כבר כתבנו לאחרונה על דוד אבידן, לזכר שלושים שנים למותו. אך שיר זה, שפתחנו במקרה בקובץ האהוב ״שירים שימושיים״, הזכיר לנו שוב את גאונותו החד פעמית. ״באוגוסט שישים ושש״, כתב אבידן, ותיאר כבר אז – עוד לפני הצרות של שישים ושבע ואילך – את התנועה הבלתי פוסקת הזו של הישראלי בין שם לבין כאן. במובן מסוים, זה כל מה שאנחנו צריכים לדעת על עצמנו ועל חיינו. לשירים נוספים מאוסף ספרי השירה של האחים גרין בקרו בפייסבוק או באינסטגרם שלנו.

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -